Miestne zastupiteľstvo mestskej časti Bratislava-Petržalka

Materiál na rokovanie miestneho 
zastupiteľstva dňa 18.12.  2007

Materiál číslo:   126/2007

K bodu:     Návrh poriadku odmeňovania zamestnancov Miestneho úradu mestskej 
                    časti Bratislava – Petržalka
                     _____________________________________________________________

Predkladá:	Návrh uznesenia:

Milan Ftáčnik                                                       	Miestne  zastupiteľstvo mestskej časti
starosta	Bratislava-Petržalka	                                                         
  
                                                                              	 schvaľuje  

Poriadok odmeňovania zamestnancov  miestneho úradu Mestskej časti 
Bratislava-Petržalka s účinnosťou od
1. januára 2008

Prerokované: 
v miestnej rade
dňa 11. 12. 2007

Spracoval:
Marián Miškanin

Dôvodová správa

      Dňom 1. januára 2004 nadobudol účinnosť zákon č. 552/2003 Z.z. o výkone práce vo verejnom záujme (ďalej len „zákon o verejnom záujme“) a zákon č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len „zákon o odmeňovaní“).
      Na pracovnoprávne vzťahy zamestnancov obcí, ktorí vykonávajú pracovné činnosti s prevahou duševnej práce sa v zmysle § 1 ods. 2 písm. a) zákona o verejnom záujme vzťahujú ustanovenia zákona v plnom rozsahu.
      Tento zákon sa nevzťahuje na zamestnancov, ktorí vykonávajú pracovné činnosti remeselné, manuálne alebo manipulačné s prevahou fyzickej práce.
      Ďalej sa zákon nevzťahuje na zamestnancov obcí, ak obec pri odmeňovaní zamestnancov postupuje podľa poriadku odmeňovania upraveného podľa Zákonníka práce a schváleného miestnym zastupiteľstvom v súlade s § 1 ods. 4 zákona č.553/2003 Z.z. Platové podmienky zamestnancov podľa poriadku odmeňovania nesmú byť nižšie ako ich posledný priznaný funkčný plat podľa tohto zákona.  
      Pri uplatňovaní zákona o odmeňovaní zamestnancov Mestskej časti Bratislava-Petržalka (ďalej len „zamestnanec“) sa vyskytovali najmä tieto problémy:
-	zaraďovanie zamestnancov do platových tried podľa katalógu pracovných činností,
-	odmeňovanie zamestnancov, ktorí majú síce nižší počet odpracovaných rokov, ale napriek tomu vykazujú porovnateľné výsledky práce ako ich starší kolegovia,
-	zložité odmeňovanie z dôvodu, že funkčný plat sa skladá z viacerých zložiek,
-	so sledovaním odbornej praxe.

       Uznesením č. 183 z 14.12.2004 miestneho zastupiteľstva bol prijatý Poriadok odmeňovania zamestnancov mestskej časti Bratislava-Petržalka s účinnosťou od 1. januára 2005, ktorý je v súčasnosti platný.

       Schválením novej Organizačnej štruktúry miestneho úradu mestskej časti Bratislava-Petržalka uznesením č. 84 zo dňa 25.09.2007 poslanci dali úlohu prednostovi pripraviť nový Poriadok odmeňovania, ktorý by reflektoval prijaté zmeny organizačnej štruktúry a prispel by k zvýšeniu motivácie k práci zamestnancov úradu. 

Miestne zastupiteľstvo mestskej časti Bratislava-Petržalka podľa § 11 ods. 4 písm. k) zákona Slovenskej národnej rady č. 369/1990 Zb. v znení zmien a doplnkov a podľa § 1,
ods. 4 zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov schvaľuje tento

Poriadok odmeňovania
zamestnancov miestneho úradu Mestskej časti Bratislava-Petržalka

(ďalej len „poriadok odmeňovania“).

PRVÁ ČASŤ
Mzda

§ 1
Rozsah platnosti

	Tento poriadok odmeňovania upravuje odmeňovanie zamestnancov miestneho úradu  Mestskej časti Bratislava-Petržalka (ďalej len „zamestnanec“).

§ 2
Zložky mzdy

1) Zamestnancovi za podmienok a v rozsahu ustanovenom týmto poriadkom odmeňovania patrí:
a)	mzda,
b)	osobný príplatok,
c)	príplatky podľa tohto poriadku odmeňovania.

2) Zamestnancovi môže byť poskytnutá odmena za podmienok ustanovených týmto poriadkom odmeňovania a Kolektívnou zmluvou zamestnancov miestneho úradu Mestskej časti Bratislava-Petržalka (ďalej len „kolektívna zmluva“). 	

§ 3
Mzda

1) Mzdu dohodne zamestnávateľ so zamestnancom v pracovnej zmluve podľa charakteristiky šiestich stupňov náročnosti pracovných miest, s prihliadnutím na: zložitosť vykonávaných prác, ktoré zamestnanec bude vykonávať, organizačnú a riadiacu náročnosť, vzdelanie a odbornú prax.

2) Zamestnávateľ zaradí zamestnanca na pracovné miesto podľa miery zložitosti, zodpovednosti a namáhavosti práce, vymedzené týmito charakteristikami:

Prvý stupeň náročnosti práce, kvalifikačné predpoklady sa nevyžadujú, charakterizuje výkon jednoduchých administratívnych prác, pomocných prípravných alebo manipulačných prác.
Druhý stupeň náročnosti práce s kvalifikačnými predpokladmi úplné stredné alebo stredné vzdelanie  charakterizuje samostatné zabezpečovanie časti zverenej agendy vyžadujúce koordinovanie činností v rámci organizačného útvaru. Rutinné práce a výkon jednoduchých administratívnych, hospodárskosprávnych, ekonomických alebo technických prác podľa rámcových pokynov.

Tretí stupeň  náročnosti práce s kvalifikačnými predpokladmi úplné stredné vzdelanie charakterizuje výkon rôznorodých odborných alebo ucelených odborných agend alebo samostatné zabezpečovanie menej zložitých agend, spojených so zvýšenou duševnou námahou s prípadnou zodpovednosťou. Práce vyžadujúce pravidelnú spoluprácu aj s inými organizačnými útvarmi v rámci zamestnávateľského subjektu so zodpovednosťou za výsledky práce s dôsledkami.

Štvrtý stupeň náročnosti práce s kvalifikačnými predpokladmi vysokoškolské vzdelania I. stupňa alebo úplné stredné vzdelanie charakterizuje odborné špecializované práce vo vymedzenej oblasti s vysokými nárokmi na myslenie a rozhodovanie o voľbe správneho postupu na základe metodických usmernení, práce vyžadujúce si odborné konzultácie pri riešení problémov a spoluprácu s viacerými subjektmi mimo vlastného zamestnávateľa. Samostatné zabezpečovanie zložitých úloh a odborných agend alebo vykonávanie čiastkových tvorivých činností s väzbami a súvislosťami presahujúcimi rámec daného odboru činnosti, spojené so zvýšenou psychickou záťažou.

Piaty stupeň náročnosti práce s kvalifikačnými predpokladmi vysokoškolské vzdelanie prvého stupňa (bakalárske) alebo druhého stupňa a osobitný kvalifikačný predpoklad ak je ustanovený osobitným predpisom charakterizuje odborné špecializované práce s väzbami medzi rôznymi úsekmi činností s vysokými nárokmi na myslenie a analytické schopnosti, s požiadavkou na rozhodovanie o voľbe správneho postupu z mnohých možných riešení, vyžadujúce špeciálne konzultácie pri riešení zložitých problémov a spoluprácu s viacerými subjektmi mimo vlastného zamestnávateľa. Analytická a hodnotiaca činnosť vrátane systémových prác spojených so zabezpečovaním zložitých úsekov a agend. Systémová a syntetická činnosť vo vymedzenej oblasti. 

Šiesty stupeň náročnosti práce s kvalifikačnými predpokladmi vysokoškolské vzdelanie druhého stupňa a osobitný kvalifikačný predpoklad, ak je ustanovený osobitným predpisom charakterizuje vysoko špecializované odborné práce alebo zložité analytické a syntetické činnosti, ktorých výsledkom sú riešenia zásadného charakteru. Koordinovanie komplexov systémov s nárokmi na mimoriadne schopnosti, najmä tvorivé, komunikačné a podobne. Riadenie, kontrola, organizácia a koordinácia práce zamestnancov so zodpovednosťou za neodstrániteľné hmotné a morálne škody so značnými nárokmi na schopnosť riešiť zložité a konfliktné situácie spojené spravidla so všeobecným ohrozením najširšej skupiny osôb.

Tabuľka minimálnych mzdových nárokov:

Stupeň		Minimálny mzdový nárok
1.	9 500,- Sk
2.	11 500,- Sk
3.	12 000,- Sk
4.	15 000,- Sk
5.	18 000,- Sk
6.	22 000,- Sk  	

Ak výkon práce vyžaduje odbornú spôsobilosť doloženú vysvedčením o vykonaní príslušnej skúšky, potom sa minimálny mzdový nárok zvýši o 10%.

3) Starosta navrhuje a schvaľuje mzdu prednostovi .

4) V mzde zamestnávateľ so zamestnancom dohodne aj výšku mzdy za prácu nadčas.

5) S vedúcim zamestnancom v pracovnej zmluve zamestnávateľ dohodne  mzdu podľa náročnosti vykonávaných pracovných činností na riadenom úseku, v ktorej bude zohľadnená výška príplatku za riadenie, mzda a príplatky za prácu nadčas, vo sviatok, v sobotu a v nedeľu. V týchto prípadoch vedúci zamestnanci nemôžu za túto dobu čerpať náhradné voľno. 
 
           DRUHÁ ČASŤ
Príplatky

§ 4
Osobný príplatok

Zamestnancovi na základe výsledkov práce môže starosta na návrh vedúceho oddelenia a odporúčania prednostu priznať osobný príplatok do výšky 40 % dohodnutej mzdy.

§5
Príplatok za zastupovanie

1)  Vedúceho zamestnanca zastupuje v jeho neprítomnosti určený zástupca v plnom rozsahu práv, povinností a zodpovedností, bez nároku na príplatok v zastupovaní.

2) Zamestnancovi, ktorý zastupuje vedúceho zamestnanca v celom rozsahu činností nepretržite dlhšie ako štyri týždne a pre ktorého zastupovanie nie je súčasťou jeho pracovných povinností vyplývajúcich z pracovnej zmluvy, patrí od prvého dňa zastupovania príplatok za zastupovanie v sume rozdielu medzi mzdou zastupujúceho a zastupovaného .  

3) V prípade zastupovania iného ako vedúceho zamestnanca za uvedených podmienok, môže na návrh vedúceho oddelenia a odporúčania prednostu starosta priznať zastupujúcemu zamestnancovi príplatok za zastupovanie až do výšky 3 000,- Sk/mesačne.

         § 6
Príplatok za prácu nadčas

1) Za hodinu práce nadčas patrí zamestnancovi hodinová sadzba jeho funkčného platu zvýšená o 30%, a ak ide o deň nepretržitého odpočinku v týždni, zvýšená o 60% hodinovej sadzby funkčného platu. Ak sa zamestnávateľ so zamestnancom dohodli na čerpaní náhradného voľna za prácu nadčas, patrí mu príslušná časť funkčného platu a za  každú hodinu práce nadčas hodina náhradného voľna; zvýšenie podľa prvej vety zamestnancovi nepatrí. Ak zamestnávateľ neposkytne zamestnancovi náhradné voľno počas troch kalendárnych mesiacov alebo v inom dohodnutom čase po vykonaní práce nadčas, patrí zamestnancovi zvýšenie podľa prvej vety.
	
2) Ak zamestnanec  prácu nadčas vykoná v noci, v sobotu, v nedeľu alebo vo sviatok, patria mu aj príplatky podľa § 16 až 18. Tieto príplatky mu patria aj vtedy, ak sa mu za prácu nadčas poskytlo náhradné voľno. Vedúci zamestnanec, ktorý je štatutárnym orgánom, má funkčný plat určený s prihliadnutím na prácu nadčas.

§ 7
Príplatok za sviatok

1) Za hodinu práce vo sviatok patrí zamestnancovi hodinová sadzba mzdy a príplatok v sume najmenej 50 % jeho priemerného hodinového zárobku. Príplatok patrí aj za sviatok, ktorý pripadne na deň nepretržitého odpočinku zamestnanca v týždni.

2) Ak sa zamestnávateľ so zamestnancom dohodne na čerpaní náhradného voľna za prácu nadčas, patrí zamestnancovi za hodinu práce nadčas hodina náhradného voľna; v tomto prípade mu príplatok za sviatok nepatrí.
	
§ 8
Príplatky za nočnú prácu

1) Zamestnancovi patrí za hodinu práce v noci hodinová sadzba mzdy a príplatok v sume najmenej 20 % hodinovej mzdy.

2) Ak sa zamestnávateľ so zamestnancom dohodne na čerpaní náhradného voľna za prácu v noci, patrí zamestnancovi za hodinu práce v noci hodina náhradného voľna. V takomto prípade mu príplatok za nočnú prácu nepatrí.

§ 9
Príplatok za prácu v sobotu alebo v nedeľu

1) Zamestnancovi patrí za hodinu práce v sobotu alebo v nedeľu hodinová sadzba mzdy príplatok v sume 30 % hodinovej mzdy.

2) Ak sa zamestnávateľ so zamestnancom dohodne na čerpaní náhradného voľna za prácu v sobotu alebo v nedeľu, patrí zamestnancovi za hodinu práce v sobotu alebo v nedeľu hodina náhradného voľna. V takom prípade zamestnancovi za prácu v sobotu alebo v nedeľu príplatok nepatrí.

TRETIA ČASŤ
Odmena a priemerný zárobok

§ 10
Odmena

1) Zamestnávateľ vyčlení na príslušný kalendárny rok na štvrťročné odmeny zamestnancom najmenej 20 % z celkového objemu mzdových prostriedkov.  
2) Zamestnancovi možno poskytnúť odmenu za:
a)	kvalitné vykonávanie pracovných činností,
b)	vykonanie práce presahujúcej rámec pracovných činností vyplývajúcich z dohodnutého druhu práce,
c)	splnenie mimoriadnej pracovnej úlohy alebo osobitne významnej pracovnej úlohy, prípadne jej ucelenej etapy, 
d)	pracovné zásluhy pri dosiahnutí 50 rokov veku do výšky mzdy podľa dĺžky odpracovaných rokov u zamestnávateľa,  
e)	poskytovanie osobnej pomoci pri zdolávaní požiaru, živelnej pohromy alebo mimoriadnej udalosti, pri likvidácii a odstraňovaní ich následkov.

3) Bližšie podmienky poskytovania odmien zamestnancom upravuje kolektívna zmluva.

§ 11
Priemerný zárobok na pracovnoprávne účely

	Priemerný zárobok na pracovnoprávne účely sa zisťuje podľa § 134 Zákonníka práce (ďalej len „ZP“).

ŠTVRTÁ ČASŤ

§ 12
Ochrana osobných údajov

	Zamestnávateľ je povinný zabezpečiť ochranu údajov o mzde, o náležitostiach s ňou súvisiacich a iných peňažných náležitostiach zamestnanca. Tieto údaje môže zamestnávateľ zverejniť len s predchádzajúcim písomným súhlasom zamestnanca alebo ak to ustanoví osobitný predpis.

PIATA ČASŤ 
Spoločné a prechodné ustanovenia

§ 13

1) Mzda sa každoročne valorizuje o výšku dosiahnutej inflácie v predchádzajúcom roku, zverejnenej Ministerstvom financií SR. 

2) Valorizácia miezd z dôvodu inflácie sa vykoná každoročne.

§ 14

1) Mzda sa poskytuje zamestnancovi za prácu vykonanú v rozsahu ustanoveného pracovného času alebo v pomernej sume zodpovedajúcej odpracovanému času.

2) Hodinová sadzba pre pracovný čas 37 a ½ hodiny týždenne je 1/163. 

3) Ak zamestnávateľ so zamestnancom dohodne zmenu pracovnej náplne, môže s ním dohodnúť aj zmenu zmluvnej mzdy.

4) Funkčný plat určený zamestnancovi podľa predpisov platných do dňa nadobudnutia účinnosti tohto poriadku odmeňovania sa považuje za mzdu podľa tohto poriadku odmeňovania, ak sa zachovali rovnaké podmienky vykonávania práce z hľadiska náročnosti vykonávanej pracovnej činnosti.

Účinnosť

§ 15
	
1) Zrušuje sa Poriadok odmeňovania zamestnancov Mestskej časti Bratislava-Petržalka z 
   1. januára 2005.

2)  Tento poriadok odmeňovania nadobúda účinnosť dňom 1. januára 2008.

V Bratislave dňa 1. januára 2008
					
		......................................
									 Milan Ftáčnik
									    starosta